ทหารไทยขายกองทุนซื้อตราสารหนี้ใน-ตปท.
บลจ.ทหารไทย ออกกองทุนน้องใหม่ &#8220;ธนไพศาล&#8221; เน้นลงทุนทั้งตราสารหนี้ภาครัฐและเอกชนชั้นดีทั้งในและต่างประเทศ ชูธงเหมาะสำหรับผู้ลงทุนระยะปานกลางถึงระยะยาว เปิดขายครั้งแรก 23-31 มี.ค.นี้
22 มี.ค. 2553

บลจ.ทหารไทย ออกกองทุนน้องใหม่ “ธนไพศาล” เน้นลงทุนทั้งตราสารหนี้ภาครัฐและเอกชนชั้นดีทั้งในและต่างประเทศ ชูธงเหมาะสำหรับผู้ลงทุนระยะปานกลางถึงระยะยาว เปิดขายครั้งแรก 23-31 มี.ค.นี้
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย เปิดเผยว่าบริษัทฯ ได้เตรียมออกกองทุนตราสารหนี้น้องใหม่ ในตะกูลธนแฟมิลี่ คือกองทุนเปิดทหารไทยธนไพศาล เน้นลงทุนในตราสารหนี้ระยะสั้นทั้งในและต่างประเทศ พร้อมทำสัญญาป้องกันความเสี่ยงจากอัตราแลกเปลี่ยนเต็มจำนวน โดยมีการจัดการลงทุนเพื่อให้อายุเฉลี่ยของตราสารทั้งหมดของกองทุน (Portfolio Duration) อยู่ระหว่าง 0.5 ถึง 3 ปีโดยประมาณ ผู้สนใจสามารถลงทุนด้วยมูลค่าการลงทุนขั้นต่ำ 2,000 บาท เปิดขายครั้งแรก (ไอพีโอ) ระหว่างวันที่ 23-31 มี.ค.2553 
กองทุนเปิดทหารไทยธนไพศาล มูลค่าเงินทุนโครงการ 2,000 ล้านบาท มีนโยบายลงทุนในเงินฝาก ตราสารหนี้ภาครัฐ ตราสารหนี้ที่ออกโดยธนาคารที่มีกฎหมายเฉพาะจัดตั้งขึ้น ตราสารหนี้ภาคสถาบันการเงิน และตราสารหนี้ภาคเอกชนชั้นดี สำหรับการลงทุนในประเทศระยะสั้นไม่เกิน 1 ปี ตราสารหนี้ที่ลงทุนจะต้องได้รับการจัดอันดับความน่าเชื่อถือระยะสั้นสองอันดับแรก คือ F1/F2 หรือเทียบเท่า ส่วนการลงทุนที่มีอายุมากเกิน 1 ปี ตราสารหนี้ที่ลงทุนต้องได้รับการจัดอันดับความน่าเชื่อถือระยะยาวตั้งแต่ระดับความน่าเชื่อถือในอันดับที่สามารถลงทุนได้ คือระดับ BBB หรือเทียบเท่าขึ้นไป
ส่วนกรณีที่ลงทุนในต่างประเทศ ตราสารหนี้ระยะสั้นที่มีอายุไม่เกิน 1 ปี จะต้องได้รับการจัดอันดับความน่าเชื่อถือระยะสั้นสองอันดับแรก คือ F1/F2 หรือเทียบเท่า ส่วนตราสารหนี้ต่างประเทศที่มีอายุมากเกิน 1 ปี ต้องได้รับการจัดอันดับความน่าเชื่อถือระยะยาวตั้งแต่ระดับความน่าเชื่อถือในอันดับที่สามารถลงทุนได้ คือระดับ A- หรือเทียบเท่าขึ้นไป ในกรณีที่เป็นตราสารด้อยสิทธิ์ต้องได้รับการจัดอันดับความน่าเชื่อถือในระดับสามารถลงทุนได้เท่านั้น นอกจากนี้ กองทุนจะทำการป้องกันความเสี่ยงจากอัตราแลกเปลี่ยนของเงินต้นและดอกเบี้ยที่คาดว่าจะได้รับทั้งหมด (Fully Hedge)
“กองทุนเปิดทหารไทยธนไพศาล ออกแบบมาเพื่อตอบสนองผู้ลงทุนสถาบันและรายย่อยที่ต้องการลงทุนในกองทุนตราสารหนี้เพื่อให้ได้รับผลตอบแทนในรูปของดอกเบี้ยและกำไรจากเงินลงทุนโดยคาดหวังผลตอบแทนเฉลี่ยที่สูงขึ้นกว่ากองทุนตลาดเงินหรือกองทุนตราสารหนี้ระยะสั้น เหมาะสำหรับผู้ที่ต้องการลงทุนระยะเวลา      6 เดือนขึ้นไป และสามารถรับความเสี่ยงที่เพิ่มขึ้นได้จากการถือครองตราสารหนี้ภาคเอกชนรวมทั้งตราสารหนี้ต่างประเทศที่มีอยู่ภายใต้การบริหารจัดการของกองทุนบางส่วน ถือเป็นกองทุนทางเลือกใหม่ในตระกูล “ธนแฟมิลี่” และนับได้ว่าในตอนนี้ บลจ.ทหารไทย มีกองทุนตลาดเงินและกองทุนตราสารหนี้ที่เพรียบพร้อม ครอบคลุมช่วงระยะเวลาและความเสี่ยงจากการลงทุนที่ผู้ที่นิยมการลงทุนในตราสารหนี้สามารถเลือกได้ตามความต้องการ อาทิเช่น กองทุนเปิดทหารไทยธนบดี และกองทุนเปิดทหารไทยธนรัฐ ที่เป็นที่รู้จักและได้รับความนิยมอยู่แล้ว รวมทั้งกองทุนเปิดทหารไทย ธนพลัส ที่เพิ่งเปิดตัวไปเมื่อตอนต้นปี” นายสมจินต์กล่าว